44. schôdza NR SR - 2.deň - A. dopoludnia
Dátum: 2019-04-05
Poslanec: Marosz, Ján (OĽANO)
Druh vystúpenia: Vystúpenie

78. Ďakujem za slovo. Vážené dámy, vážení páni, po troch rokoch vo funkcii ministra dopravy a výstavby pána Árpáda Érseka sme nielen my, ale všetci ľudia sklamaní. Dovolím si povedať, že plným právom. Pretože pán minister jednoducho neplní to, k čomu sa zaviazal, zaviazala vláda vo svojom programovom vyhlásení a čo od nej občania očakávali. Myslím si, že je vhodný moment veľmi stručne pripomenúť nielen vám, pán minister, ale aj ľuďom, čo vláda sľúbila, keď v roku 2016 vznikla. V prvej vete chcete dobudovať, budovať dopravnú infraštruktúru a podporovať moderné a efektívne spôsoby dopravy. Za najdôležitejšiu prioritu si stanovila výstavbu diaľnice D1 tak, aby od roku 2020 mohli ľudia využívať všetky diaľničné úseky. Popri výstavbe diaľnic nezanedbať modernizáciu ciest I. triedy. V oblasti železničnej dopravy vláda sľúbila modernizovať trate, vozový park, železničné stanice a zvyšovať kultúru cestovania. Vláda tiež chcela zriadiť národnú dopravnú autoritu, ktorá mala zosúladiť cestovné poriadky tak, aby boli prestupy medzi vlakmi a autobusmi pohodlné a plynulé. Samozrejme, to nie je všetko. Pán minister mal zabezpečiť presun tovarov z ciest na železnice, spracovať národný generel dopravy či podporovať budovanie integrovanej dopravy a mnoho, mnoho ďalšieho. Pozrime sa ale na realitu. Diaľnice stoja a vlaky horia. Toto je, pán minister, vaša vizitka. Vy nie ste zlý človek, ale táto krajina potrebuje napredovať. Celý ten čas, čo ste vo funkcii ministra dopravy, tak Slovensko stagnuje. Doprava zamrzla v roku 2016. Vaše pôsobenie je preto pre nás a pre všetkých ľudí na Slovensku obrovským sklamaním. My ako opozícia sme sa snažili na všetky problémy včas upozorňovať minimálne preto, aby ste videli, kde treba zabrať a čo treba zlepšiť. Už minulý rok sme vás upozorňovali na nespoľahlivé vlaky opravované vo Vrútkach, ktoré sú napriek svojej novote takmer neustále pokazené a železnice veselo nakupujú ďalšie. Dám vám len jeden príklad. Je taký rušeň, ktorý sa volá že Okuliarnik, 757. Dvadsaťpäť týchto rušňov bolo zmodernizovaných, jeden kus za 2 mil. eur. Momentálne z tých 25 modernizovaných rušňov jazdí 10 až 11 kusov. Ostatné sú odstavené v železničných dvoroch a nie sú bojaschopné. Po vážnych problémoch s horiacimi alebo roztrhnutými vlakmi sme volali po lepšej údržbe vlakov a lepších manažéroch v štátnych železničných firmách. Zároveň už mesiace upozorňujeme, že počet zmeškaných alebo úplne odrieknutých vlakov sa výrazne zvyšuje. Rastie množstvo rozbitých železničných tratí a koordinácia vlakov a autobusov prostredníctvom národnej dopravnej autority je v nedohľadne. Už v novembri sme vás, pán minister, upozornili na to, že poza váš aj náš chrbát odchádzajú z tunela Višňové robotníci a stavba sa zasekne. Pripomínam, že tento stav bol iba vyvrcholením vašej trojročnej nečinnosti. Tie nožnice, čo malo byť urobené a nebolo, sa začali otvárať už v roku 2015. Nič sa však nestalo a rezort dopravy pokračuje v trende všeobecného úpadku. V roku 2018 nebol dokončený a ani nanovo rozpracovaný jediný kilometer novej rýchlostnej cesty alebo diaľnice. Takýto stav sme tu naposledy mali v roku 1992. Stav ciest a najmä mostov na cestách I. triedy sa nelepší, skôr naopak. A tak dôsledky dlho zanedbávanej údržby čoraz viac zamestnávajú médiá, napríklad naposledy v súvislosti s mostom pri Banskej Bystrici na frekventovanej ceste I. triedy do Brezna. Na a za absolútne zlyhanie považujeme zastavenie prác na stavbe diaľničného úseku pri Višňovom, cez ktorý mali vodiči jazdiť už tento rok. Práve pre neschopnosť posledných ministrov SMER-u a MOST-u sa stavba tohto úseku výrazne predraží a jej dokončenie sa oddiali minimálne o štyri roky. A teraz, pán minister, už neupozorňujeme, my už kričíme, že na stavbe bratislavského obchvatu sa dejú nekalé veci. Na obchvat sa navážajú hordy odpadkov, ktoré budú presakovať do cenných zdrojov pitnej vody. Projekty sa menia za pochodu, ale tak, aby sa šetrilo bez ohľadu na životné prostredie. Na a namiesto toho, aby ste sa sústredili na tieto najvážnejšie dopravné problémy, tak projektujete luxusné riešenia na podstatne menej frekventovaných cestných úsekoch, väčšinou na juhu Slovenska. Napríklad obchvat Komárna. Zaoberáte sa zriaďovaním národných leteckých a lodných dopravcov, ktorých si vysníval Andrej Danko a v tejto krajine momentálne nemajú opodstatnenie, minimálne kým nezachránime jediného národného dopravcu, ktorého tu máme, a to je ten železničný, ktorý je v troskách. Keby sme to prirovnali, tak v zásade asi taký obraz sa na to hodí, že po kolenách sa boríme v bahne, ale hlavou lietame v oblakoch a snívame tu o vlakoch, ktoré nám tu budú premávať tristovkou. Úprimne povediac, nevieme si už ani predstaviť, čo by sa ešte muselo stať, aby sa v rezorte dopravy zmenilo smerovanie od vŕšenia problémov k ich riešeniu. Sme presvedčení, že za normálnych okolností v normálnom štáte by za takéto výsledky bol minister dopravy už dávno odvolaný. Teraz ale, necelý rok pred riadnym termínom parlamentných volieb, už neočakávame žiaden reálny efekt od nie veľmi pravdepodobného úspechu opozície, napríklad pri tejto schôdzi. Za oveľa užitočnejšie považujeme prípravu na obdobie, ktoré príde po vás. Snáď táto debata prinesie význam aspoň v tomto zmysle. Pán minister, na odstúpenie sme vás vyzývali už dávno. Aj preto dnes budem aj klub OĽANO bude hlasovať za vaše odvolanie. Zároveň však verím, že ak ľuďom záleží na riešení dopravných problémov, rozhodnú sa podľa toho v najbližších parlamentných voľbách. Je čas ukázať ľuďom, že sú aj politici, ktorí sa o riešenia problémov v doprave skutočne zaujímajú. A som veľmi hrdý na to, že v hnutí OĽANO chceme, tvoríme a máme pripravenú, pripravený plán spoľahlivej dopravy pre Slovensko. Ďakujem pekne.